PRIMĂRIA ORAŞ DETA

Nr. 2754/14.03.2024
R A P O R T

privind stabilirea tipului de suport alimentar și modalitatea de servire a mesei de către elevii Liceului Tehnologic ”Sfântul Nicolae” Deta, în cadrul  Programului național ”Masa sănătoasă”.
La nivelul sistemului naţional de învăţământ preuniversitar s-a instituit Programul naţional „Masă sănătoasă“, denumit în continuare PNMS, derulat pe perioada desfăşurării cursurilor şcolare din anul 2024, în baza art. 77, alin. (6) din Legea învățământului preuniversitar nr. 198/2023, cu modificările şi completările ulterioare.
Scopul PNMS constă în sprijinirea accesului la educaţie al tuturor copiilor prin crearea motivaţiei pentru studiu, menţinerea echilibrului socioemoţional, întărirea stării de bine şi dezvoltarea igienei muncii intelectuale a preşcolarilor şi elevilor şi prin oferirea unei alimentaţii sănătoase care să susţină învăţarea.
Programul își propune să contribuie la formarea unor obiceiuri alimentare sănătoase, precum adoptarea unei diete diversificate, echilibrate şi sănătoase, respectiv sustenabile - precum reducerea risipei alimentare, reducerea cantităţii de deşeuri, colectarea şi valorificarea deşeurilor alimentare.
Potrivit art. 3, alin. (3) din Hotărârea Guvernului nr. 24/2024 privind instituirea Programului național ”Masa sănătoasă” ”Tipul de suport alimentar diferenţiat conform prevederilor alin. (2), precum şi modalitatea de distribuire a acestuia elevilor şi preşcolarilor se stabilesc la solicitarea directorului unităţii de învăţământ, cu aprobarea consiliului de administraţie, şi se propun ordonatorului principal de credite al unităţii/subdiviziunii administrativ-teritoriale, care le supune aprobării consiliului local”.
În urma ședinței Consiliului de Administrație al Liceului Tehnologic ”Sfântul Nicolae” Deta, în care s-a aprobat tipul de suport alimentar, ”masă caldă, în regim de catering”, dna director a solicitat prin adresa nr. 607/13.03.2024 supunerea spre aprobarea Consiliului Local Deta  a tipului de suport alimentar modalitatea de servire a mesei de către elevii Liceului Tehnologic ”Sfântul Nicolae” Deta, în cadrul  Programului național ”Masa sănătoasă”.
Având în vedere prevederile Ordonanţei de urgenţă a Guvernului nr. 24/2024 privind instituirea Programului național ”Masa sănătoasă”,  propun spre dezbatere și aprobare Consiliului Local al orașului Deta proiectul de hotărâre privind stabilirea tipului de suport alimentar și modalitatea de servire a mesei de către elevii Liceului Tehnologic ”Sfântul Nicolae” Deta, în cadrul  Programului național ”Masa sănătoasă”.

